CELEX: C2005/106/73
Language: sk
Date: 2005-04-30 00:00:00
Title: Vec T-73/05: Žaloba podaná dňa 14. februára 2005: Alejandro Martín Magone proti Komisii Európskych spoločenstiev

30.4.2005   
            
            
               SK
            
            
               Úradný vestník Európskej únie
            
            
               C 106/36
            
         Žaloba podaná dňa 14. februára 2005: Alejandro Martín Magone proti Komisii Európskych spoločenstiev
   (Vec T-73/05)
   (2005/C 106/73)
   Jazyk konania: francúzština
   Alejandro Martín Magone, bydliskom v Bruseli, v zastúpení: Eric Boigelot, advokát, podal 14. februára 2005 na Súd prvého stupňa Európskych spoločenstiev žalobu proti Komisii Európskych spoločenstiev.
   Žalobca navrhuje, aby Súd prvého stupňa:
   
               —
            
            
               zrušil správu o služobnom postupe vydanú vo vzťahu k pracovným výkonom žalobcu na mieste 2.700 v Echo medzi 1. januárom 2003 a 31. decembrom 2003, vrátane odvolacích konaní a iných súvisiacich rozhodnutí,
            
         
               —
            
            
               zrušil rozhodnutie orgánu povereného menovaním z 28. októbra 2004, doručené 12. novembra 2004, týkajúce sa zamietnutia sťažnosti podanej podľa článku 90 ods. 2 Služobného poriadku dňa 26. júla 2004,
            
         
               —
            
            
               vyslovil, že žalobca je obeťou psychického a profesijného obťažovania,
            
         
               —
            
            
               priznal žalobcovi náhradu škody za spôsobenú materiálnu a psychickú ujmu ohodnotenú ex aequo et bono na 39 169,67 eur, s výhradou jej zvýšenia počas konania,
            
         
               —
            
            
               zaviazal Komisiu Európskych spoločenstiev nahradiť trovy konania.
            
         Žalobné dôvody a hlavné tvrdenia
   Na podporu svojej žaloby žalobca uvádza, v prvom rade, zjavnú chybu v posúdení, ako aj procesnú chybu a zneužitie právomoci, a to preto, že mu boli udeľované veľmi negatívne a škodlivé hodnotenia na základe skutočností, ktoré sa netýkali predmetného obdobia.
   Žalobca ďalej uvádza, že napadnutý akt nie je odôvodnený a že je už roky obeťou psychického obťažovania zo strany nadriadených. Podľa žalobcu sa to prejavilo v poznámkach obsiahnutých v spornej správe.
   Žalobca napokon uvádza, že jeho osobitná situácia, v ktorej je vystavený vážnym psychickým problémom, nebola vzatá do úvahy žalovanou pri zmene jeho pracovného zaradenia. Tým Komisia nesplnila svoju povinnosť starostlivosti a porušila princíp správneho úradného postupu.